FI Euroopan unionin virallinen lehti C 251/22

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 251/08)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”LIETUVIŠKAS VARŠKĖS SŪRIS”

EU-nro: PGI-LT-0853-AM01-7.4.2017

SAN ( ) SMM ( X ) APT ( )

1. Hakijaryhmä ja oikeutettu etu

Liettuan meijeriteollisuusyhdistys ”Pieno Centras” Perkūnkiemio g. 3, LT-12127 Vilnius Puh: +370 8 246 1414 Faksi: +370 8 246 1415 Sähköposti: pc@pieno-centras.lt

2. Jäsenvaltio tai kolmas maa

Liettua

3. Eritelmän kohta, jota / kohdat, joita muutos koskee

— ☒ Tuotteen kuvaus — ☐ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☐ Merkinnät — ☒ Muu [täsmennettävä]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Muutoksen syyt:

SMM:ää ”Lietuviškas varškės sūris” koskevassa tuote-eritelmässä ja yhtenäisessä asiakirjassa todetaan, että kyseisen juuston tunnusomainen muoto syntyy, kun juustomassa täytetään käsin perinteisiin kolmionmuotoisiin kangaspusseihin, jotka solmitaan leveämmästä päästä ja sen jälkeen puristetaan. Valmistuksen nykyaikaistamisen seurauksena kangaspussit voidaan täyttää juustomassalla ja solmia myös koneellisesti. Tämän valmistusmenetelmän vähäisen muutoksen takia on tarpeen päivittää SMM:ää ”Lietuviškas varškės sūris” koskeva tuote-eritelmä ja yhtenäinen asiakirja.

Muutos 1

Tuotteen kuvaus

Nykyisessä eritelmässä todetaan seuraavaa:

”Toiseksi juuston tunnusomainen muoto syntyy, kun juustomassa täytetään käsin perinteisiin kolmionmuotoisiin kangaspusseihin, jotka solmitaan leveämmästä päästä ja sen jälkeen puristetaan.”

Tätä tekstikohtaa on muutettu seuraavasti:

”Toiseksi juuston tunnusomainen muoto syntyy, kun juustomassa täytetään käsin tai koneellisesti perinteisiin kolmionmuotoisiin kangaspusseihin, jotka solmitaan leveämmästä päästä ja sen jälkeen puristetaan.”

Muutos 2

Tuotantomenetelmä

Nykyisessä eritelmässä todetaan seuraavaa:

”Kun juustomassa on sekoitettu hyvin, se laitetaan käsin pieniin kolmionmuotoisiin pusseihin, jotka on tehty ohuesta kudotusta kankaasta (juustoharsosta). Kangaspussit solmitaan kiinni leveämmästä päästä.”

Tätä tekstikohtaa on muutettu seuraavasti:

”Kun juustomassa on sekoitettu hyvin, se laitetaan käsin tai koneellisesti pieniin kolmionmuotoisiin pusseihin, jotka on tehty ohuesta kudotusta kankaasta (juustoharsosta). Kangaspussit solmitaan kiinni leveämmästä päästä.”

Muutos 3

Yhteys maantieteelliseen alueeseen

Nykyisessä eritelmässä todetaan seuraavaa:

”Maidonkäsittelylaitoksissa juustonvalmistusprosessi automatisoitiin, mutta juustomassa täytettiin edelleen kangaspusseihin, jotka sidottiin käsin, aivan kuten menneinä vuosisatoina.”

Tätä tekstikohtaa on muutettu seuraavasti:

”Maidonkäsittelylaitoksissa juustonvalmistusprosessi automatisoitiin, mutta juustomassa voidaan täyttää edelleen kangaspusseihin ja pussit sitoa käsin, aivan kuten menneinä vuosisatoina, ei pelkästään koneellisesti.”

Muutos 4

Yhteys maantieteelliseen alueeseen

Nykyisessä eritelmässä todetaan seuraavaa:

”Juustomassa täytetään käsin perinteisiin kudottuihin kolmionmuotoisiin kangaspusseihin, jotka solmitaan leveämmästä päästä kiinni, ja juusto saa näin sille tunnusomaisen muotonsa (pyöreäkulmainen kolmioprisma, jonka pinnalla näkyvät kankaan kuvion ja leveämmässä päässä solmimisen jättämät painojäljet).”

Tätä tekstikohtaa on muutettu seuraavasti:

”Juustomassa täytetään käsin tai koneellisesti perinteisiin kudottuihin kolmionmuotoisiin kangaspusseihin, jotka solmitaan leveämmästä päästä kiinni, ja juusto saa näin sille tunnusomaisen muotonsa (pyöreäkulmainen kolmioprisma, jonka pinnalla näkyvät kankaan kuvion ja leveämmässä päässä solmimisen jättämät painojäljet).”

Muutos 5

Yhteys maantieteelliseen alueeseen

Nykyisessä eritelmässä todetaan seuraavaa:

”Sekä yksittäisillä tiloilla ja tuottajilla että pienissä osuuskunnissa tai suurissa maidonkäsittelylaitoksissa juustomassa täytetään kangaspusseihin käsin ja pussin pää solmitaan kiinni. Juuston puristamisen jälkeen kangaspussi poistetaan ja juuston pintaan hierotaan käsin mausteseos, minkä jälkeen juusto paistetaan.”

Tätä tekstikohtaa on muutettu seuraavasti:

”Sekä yksittäisillä tiloilla ja tuottajilla että pienissä osuuskunnissa tai suurissa maidonkäsittelylaitoksissa juustomassa täytetään kangaspusseihin käsin tai koneellisesti ja pussin pää solmitaan kiinni. Juuston puristamisen jälkeen kangaspussi poistetaan ja juuston pintaan hierotaan käsin mausteseos, minkä jälkeen juusto paistetaan.”

Muutos 6

Muuta – Tuottajaryhmän yhteystiedot:

Nykyisessä eritelmässä todetaan seuraavaa:

Hakijaryhmän nimi ja osoite

PIENO CENTRAS, Liettuan meijeriteollisuusyhdistys Perkūnkiemio g. 3, LT-12127, Vilnius Puh: +370 340 60371 Faksi: +370 340 60383 Sähköposti: aldona.platukiene@rokiskio.com

Tätä tekstikohtaa on muutettu seuraavasti:

Hakijaryhmä ja oikeutettu etu

Liettuan meijeriteollisuusyhdistys ”Pieno Centras” Perkūnkiemio g. 3, LT-12127 Vilnius Puh: +370 8 246 1414 Faksi: +370 8 246 1415 Sähköposti: pc@pieno-centras.lt

6. Päivitetty tuote-eritelmä (vain SAN ja SMM)

http://zum.lrv.lt/lt/veiklos-sritys/maisto-sauga-ir-kokybe/saugomos-kilmes-vietos-nuorodos-saugomos-geografines-nuorodos-garantuoti-tradiciniai-gaminiai/atnaujinamos-produktu-specifikacijos

YHTENÄINEN ASIAKIRJA

”LIETUVIŠKAS VARŠKĖS SŪRIS”

EY-nro: PGI-LT-0853-AM01-7.4.2017

SAN ( ) SMM ( X )

1. Nimi (nimet)

Lietuviškas varškės sūris

2. Jäsenvaltio tai kolmas maa

Liettua

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Lietuviškas varškės sūris on kypsyttämätön rahkajuusto. Se on kolmioprisman muotoinen, kulmistaan pyöristetty, ja sen leveämmässä päässä on juustoharson kiinni solmimisesta jäänyt painojälki. Se voidaan nauttia tuoreena, savustettuna, paistettuna tai kuivattuna. Juusto valmistetaan ikiaikaisella tavalla, jossa maito hapatetaan käyttämällä hapatteena yksinomaan maitohappobakteereja; käyteaineita ei käytetä. Juuston tunnusomainen muoto syntyy, kun juustomassa täytetään käsin tai koneellisesti perinteisiin kolmionmuotoisiin kangaspusseihin, jotka solmitaan leveämmästä päästä ja sen jälkeen puristetaan. Juustoon voidaan lisätä yrttejä ja/tai suolaa. Juustojen koko riippuu käyttötarkoituksesta ja voi vaihdella muutamasta sadasta grammasta yli viiteen kilogrammaan. Lisäaineita, aromiaineita tai väriaineita ei käytetä.

Ominaisuudet

Väri: Tuoreet ja kuivatut juustot ovat väriltään valkoisia tai kellertäviä. Paistetun juuston väri vaihtelee kellertävästä ruskeaan vivahtavaan, ja juuston pinnalla voi olla mausteita ja/tai yrttejä; leikkauspinnan väri on valkoisesta kellertävään. Savustetun juuston ulkopinta on väriltään voimakkaan keltaisesta ruskeaan, leikkauspinnan väri on valkoisesta keltaiseen.

Koostumus: Tuore juusto on pehmeää, tasaista, melko tiivistä ja saattaa leikatessa murentua; paistettu juusto on koostumukseltaan tasaista, tiivistä ja kimmoisaa, ja savustettu juusto on tasaista, tiivistä ja murenevaa. Kuivattu juusto on koostumukseltaan tasaista, kovaa, vaikeasti leikattavaa ja murrettaessa murenevaa. Juustoon mahdollisesti lisätyt mausteet saattavat olla epätasaisesti jakautuneita.

Tuoksu ja maku: hapatetulle maidolle tunnusomainen, häivähdys käytettyjä mausteita (kumina, suola jne.). Savustetussa juustossa on lisäksi selvästi havaittava savun tuoksu ja maku.

Fysikokemialliset ominaisuudet

— Lietuviškas varškės sūris -juusto voi koostumuksestaan riippuen sisältää 7–25 painoprosenttia (tai vähärasvaisena enintään 0,5 painoprosenttia) rasvaa;

— kuiva-ainepitoisuus riippuu juuston rasvapitoisuudesta sekä jatkokäsittelystä. Tuoreen, paistetun ja savustetun juuston kuiva-ainepitoisuuden on oltava vähintään 31 prosenttia ja kuivatun juuston vähintään 67 prosenttia;

— aktiivista happamuutta kuvaava pH-arvo on vähintään 4,3.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

— lehmänmaito

— mesofiiliset maitohappobakteerit (hapate)

— suola

— Liettuassa perinteisesti kasvatetut yrtit (kumina, valkosipuli, minttu jne.).

Lietuviškas varškės sūris -juuston valmistukseen voidaan käyttää myös määritellyn maantieteellisen alueen ulkopuolelta peräisin olevia raaka-aineita.

Alkuperän suhteen ei ole asetettu erityisiä laatuvaatimuksia tai rajoituksia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Lietuviškas varškės sūris -juuston valmistusvaiheet:

— maidon standardointi, pastörointi, jäähdytys ja hapatus,

— heran erotus,

— juustomassan valuttaminen,

— juuston muotoilu ja puristaminen: Juustomassa laitetaan käsin tai koneellisesti pieniin kolmionmuotoisiin pusseihin, jotka on tehty ohuesta kudotusta kankaasta (juustoharsosta). Kangaspussit solmitaan leveämmästä päästä kiinni. Juustoja puristetaan juustopuristimissa, kunnes saadaan vaadittu kosteuspitoisuus;

— juuston käsittely: Muotoiltu juusto jäähdytetään 6–12 °C:n lämpötilaan, minkä jälkeen juustoharso poistetaan. Mahdollinen savustaminen, paistaminen tai kuivaaminen suoritetaan jäähdyttämisen jälkeen. Kun valmistetaan paistettua juustoa, johon lisätään mausteita, mausteseos ja suola hierotaan juustoon ja juuston annetaan vetäytyä vähintään 12 tuntia 10–20 °C:n lämpötilassa ennen sen paistamista.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Lietuviškas varškės sūris pakataan tuotantoalueella, koska erityisesti tuoreena myytävä juusto murenee helposti ja on vaikea leikata, ja sen kuljettaminen muualle pakkaamista varten heikentäisi sen ulkoasua ja laatua. Lisäksi sen säilyvyysaika on lyhyt, ja kuljettaminen lisäisi bakteerikontaminaation riskiä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Lietuviškas varškės sūris -juustoa julkaistun eritelmän mukaisesti valmistavat tuottajat saavat käyttää tuotteestaan nimeä ”Lietuviškas varškės sūris” tuotteen merkitsemistä, mainontaa ja kaupan pitämistä varten.

Etikettiin on merkittävä:

— tuottajan nimi,

— juuston rasvapitoisuus painoprosentteina tai ilmaisu liesas, jos kyseessä on vähärasvainen tuote,

— maininta ”Suojattu maantieteellinen merkintä” ja/tai EU:n tunnus.

4. Maantieteellisen alueen tarkka rajaus

Hakemuksen kohteena oleva maantieteellinen alue käsittää koko Liettuan tasavallan alueen. Lietuviškas varškės sūris -juustoa valmistetaan edelleen perinteisellä menetelmällä koko alueella. Alueen ulkopuolella sitä valmistetaan yksinomaan tietyillä Valko-Venäjällä sijaitsevilla liettualaisalueilla. Tämän erityislaatuisen tuotteen alkuperä on yhteydessä Liettuan maantieteelliseen sijaintiin ja elämäntapaan. Sitä on pitkään valmistettu vain Liettuassa, jossa se tunnetaan kaikkialla.

5. Yhteys maantieteelliseen alueeseen

Liettua on pieni maa, joka kooltaan (pinta-ala 65 300 km2) vastaa joidenkin jäsenvaltioiden alueita. Lietuviškas varškės sūris -juustoa on pitkään kulutettu kaikkialla Liettuassa, kuten sen nimikin jo kertoo.

Kotitarveviljely oli Liettuassa pitkään maaseutuväestön pääasiallinen toimeentulokeino (teollistuminen tapahtui myöhään), ja siksi väestön ruokavalio koostui ja koostuu edelleenkin pääosin viljasta ja maitotuotteista.

Lietuviškas varškės sūris -juustoa valmistettiin Liettuassa jo keskiajalla, ja se mainitaan 1500-luvulta peräisin olevissa kartanoiden inventaareissa. Kun leivinuuneissa valmistettiin ruokaa, uunin jälkilämpöön laitettiin kulhollinen hapanmaitoa, joka jätettiin uuniin, kunnes kellertävä ja huokoinen valkuainen nousi pintaan. Sen jälkeen sisältö kaadettiin kolmionmuotoiseen kangaspussiin (juustoharso), joka ripustettiin valumaan. Valutettu juustomassa puristettiin erityisillä puristimilla tai asetettiin kovalle alustalle (pöydälle, penkille tai muulle vaakasuoralle tasolle), jossa sen painoksi laitettiin lankun päälle asetettu kivi. Syksyisin ja keväisin, kun sää oli kostea, juuston pintaan muodostui helposti bakteeri- tai homekerros, ja siksi juustoja säilytettiin kypsyttämällä niitä kevyesti kohtalaisessa uuninlämmössä tai savustamalla. Pidempään säilytykseen tarkoitetut juustot kuivatettiin.

Erityislaatuinen ja samalla yksinkertainen valmistusmenetelmä, joka ei vaadi juoksutetta eikä kypsytystä vaan koostuu yksinkertaisesti maidon hapattamisesta ja siitä saadun juustomassan puristamisesta ja käsittelystä suolaamalla, kuivattamalla, savustamalla tai paistamalla, mahdollisti sen, että Lietuviškas varškės sūris -juustoa voitiin valmistaa syrjäisilläkin maatiloilla erityisesti talven varaksi, jolloin maidontulo yleensä ehtyi.

Juuri tämä perinteinen, paljon käsityötä vaativa ja tähän päivään asti lähestulkoon muuttumattomana säilynyt valmistusmenetelmä antaa Lietuviškas varškės sūris -juustolle sen erityiset laatuominaisuudet. Juuston perusraaka-aineita ovat pastöroitu lehmänmaito sekä mesofiilisiä maitohappobakteereita sisältävä hapate, joka antaa tuotteelle ominaisen happaman maun. Juustomassa täytetään käsin tai koneellisesti perinteisiin kudottuihin kolmionmuotoisiin kangaspusseihin, jotka solmitaan leveämmästä päästä kiinni, ja juusto saa näin sille tunnusomaisen muotonsa (pyöreäkulmainen kolmioprisma, jonka pinnalla näkyvät kankaan kuvion ja leveämmässä päässä solmimisen jättämät painojäljet). Kangaspussin muotoon on vaikuttanut myös se, että juusto on tuoreena helposti mureneva, ja sen poistaminen ehjänä onnistuu parhaiten kolmionmuotoisesta pussista. Lietuviškas varškės sūris on olennainen osa liettualaista ruokakulttuuria, kansallista kulttuuriperintöä ja maahan liittyvää mielikuvaa.

Lietuviškas varškės sūris -tuotteen yhteys maantieteelliseen alueeseen perustuu sen maineeseen, jota todistavat kirjalliset lähteet ja keittokirjat, sekä sen tärkeään asemaan jokapäiväisessä elämässä, juhlatilaisuuksissa ja Liettuaa edustavana tuotteena.

Liettuassa työskennellyt protestanttipappi Theodor Lepner kertoi vuonna 1690 kirjassaan Prūsų lietuvis (Der Preusche Littauer) liettualaisista ruoista ja juomista ja kuvaili Lietuviškas varškės sūris -juustoa näin: ”He valmistavat juustonsa seuraavasti: Huolellisesti suolattu juustomassa kääritään kankaaseen, valutetaan ja ripustetaan viljavarastoon vetäytymään. Sen jälkeen juusto nautitaan siivuiksi leikattuna, ja sitä tarjotaan vieraille. Heidän mielestään tämä juusto on yhtä herkullista kuin paras hollantilainen juusto.” Noin 300 vuotta myöhemmin Vilius Puronas kuvasi kirjassaan Nuo mamutų iki cepelinų (1999) juustoa seuraavasti: Lietuviškas varškės sūris -juustoa valmistettiin ja nautittiin kaikkialla Liettuassa (eikä vain tietyillä etnografisilla alueilla), ja naapurimme pyysivät vesi kielellä sen valmistusohjetta. Kaupan näyteikkunoissa esillä oleva Lietuviškas varškės sūris -juustomme, niin kuminalla maustettuna, tuoreena kuin kuivattunakin, on muuttunut noista ajoista vain vähän.”

Ensimmäisessä liettuankielisessä, Tilžėssä vuonna 1893 painetussa keittokirjassa Lietuvos gaspadinė arba pamokinimai kaip prigulinčiai suvartoti dievo dovanas sekä Sejnyssä vuonna 1911 julkaistussa kotirouvien käsikirjassa Šeimininkėms vadovėlis oli Lietuviškas varškės sūris -juuston valmistusohjeita. Lietuviškas varškės sūris -juustoa kuvaillaan myös maitoalan erikoiskirjallisuudessa, ja tästä esimerkkeinä mainittakoon vuonna 1947 Pienocentras-liiton (maito-osuuskuntien keskusliitto) julkaisema Svarbesniais pieno produktų gamybos klausimais nurodymų ir instrukcijų rinkinys, johon on koottu maitotuotteiden valmistuksen tärkeimpiä näkökohtia koskevia ohjeita, sekä Vilnassa vuonna 1958 painettu, maitotuotteiden myyntiä ja kulutusta käsittelevä Pieno produktų pardavimas ir vartojimas. Tämänkaltaista ”liettualaisena juustona” tunnettua juustoa alettiin valmistaa teollisesti 1800-luvun lopulla. Maidonkäsittelylaitoksissa juustonvalmistusprosessi automatisoitiin, mutta juustomassa voidaan täyttää edelleen kangaspusseihin ja pussit sitoa käsin, aivan kuten menneinä vuosisatoina, ei pelkästään koneellisesti. Vielä tänä päivänä kotijuustoa valmistettaessa käytetään vanhanmallisia puristimia.

Liettuassa Lietuviškas varškės sūris kuuluu edelleen olennaisesti erilaisiin juhlatilaisuuksiin, ristiäisiin, häihin ja muihin perhejuhliin, ja se on myös lahjana arvostettu. Sillä on vankka asema myös arkielämässä: sitä syödään sellaisenaan tuoreena tai hillon tai hunajan kanssa, sitä laitetaan voileipiin, sitä nautitaan paistettuna tai savustettuna oluen tai giran kanssa (leivästä tehty kevyesti käynyt juoma), ja kuivattuna se on suosittu matkaeväs. Tapana on myös valmistaa suuri juusto juhlatilaisuuksia varten. Ukmergėn meijerissä valmistettiin vuoden 2007 laulujuhlia varten peräti 99 kg painava juusto. Vuonna 2009 valmistettiin Biržaissa juhannusta varten suurin savustettu Lietuviškas varškės sūris -juusto, joka painoi 12 kg, johon käytettiin 105 litraa maitoa ja jota savustettiin erityisessä uunissa kahden vuorokauden ajan. Morsiamen kaaso tuo hääpöytää koristamaan suuren, herkullisen tuoreen Lietuviškas varškės sūris -juuston, ja tapana on, että morsian antaa hääpäivää seuraavana toisena aamuna hääparin musiikilla herättäville soittajille kuivatun juuston hääparin läheisyyden ja sitkeyden vertauskuvana.

Vuodesta 2006 alkaen on Rokiškis-kartanoon perustetussa museossa järjestetty juustoa koskeva opetusohjelma Sūrio kelias (Juuston tie). Joka vuosi noin 6 000 kävijää tutustuu Lietuviškas varškės sūris -juuston vanhoihin valmistusmenetelmiin ja työvälineisiin ja saa maistaa eri tavoin valmistettuja juustoja. Lietuviškas varškės sūris sai Berliinissä pidetyn kansainvälisen Green Week 2009 -tapahtuman kävijöiltä paljon huomiota.

Juustonvalmistajien kokemus, tietämys ja taidot ovat kehittyneet vuosisatojen kuluessa, ja niiden ansiosta on voitu mukauttaa juuston valmistusmenetelmää uudenaikaisiin olosuhteisiin sekä säilyttää juuston erityinen muoto ja varmistaa sen laatu.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://zum.lrv.lt/lt/veiklos-sritys/maisto-sauga-ir-kokybe/saugomos-kilmes-vietos-nuorodos-saugomos-geografines-nuorodos-garantuoti-tradiciniai-gaminiai/atnaujinamos-produktu-specifikacijos

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.